
谞讝讬专 诇讘 注"讘 - 驻讬专讜砖 砖讟讬讬谞讝诇抓

讜讗诐 诪砖谞讙谞讘讛 讘讛诪转讜 谞讝专 鈥�/b> 讗讬谞讜 谞讝讬专, 砖讛专讬 讛转讘专专 砖讛讬转讛 谞讝讬专讜转讜 讘讟注讜转 诪转讞讬诇讛, 砖讻谉 讘砖注讛 砖谞讝专 诇讗 讛讬转讛 诇讜 讻诇 讘讛诪讛 诇拽专讘谞讜转讬讜 讜讗讬诇讜 讛讜讗 住诪讱 讘讚注转讜 注诇讬讛. 讜讝讜 讟注讜转 讟注讛 谞讞讜诐 讛诪讚讬 砖诇讗 讛讘讚讬诇 讘讬谉 讚讘专 砖讗讬专注 诇驻谞讬 讛谞讚专 诇讘讬谉 讚讘专 砖讗讬专注 讗讞专讬讜. 砖讻讱 讛讬讛 诪注砖讛: 讻砖注诇讜 谞讝讬专讬诐 诪谉 讛讙讜诇讛 诇讛拽专讬讘 拽专讘谞讜转 讜诪爪讗讜 讘讬转 讛诪拽讚砖 讞专讘. 讗诪专 诇讛诐 谞讞讜诐 讛诪讚讬: 讗讬诇讜 讛讬讬转诐 讬讜讚注讬谉 砖讘讬转 讛诪拽讚砖 讞专讘 讛讬讬转诐 谞讜讝专讬诐? 讗诪专讜 诇讜: 讘讜讜讚讗讬 砖诇讗, 砖讛专讬 讗讬谉 转拽谞讛 诇谞讝讬专讜转 讻讝讜. 讜讛转讬专谉 谞讞讜诐 讛诪讚讬.


讜讻砖讘讗 讛讚讘专 讗爪诇 讞讻诪讬诐 讗诪专讜: 讗讬谉 讛讚讘专 讻谉, 讗诇讗 讻诇 砖谞讝专 注讚 砖诇讗 讞专讘 讘讬转 讛诪拽讚砖 讻谞讝讬专讬诐 讗诇讜 砖注诇讜 诪谉 讛讙讜诇讛 鈥� 讛专讬讛讜 谞讝讬专, 砖讛专讬 讘砖注讛 砖谞讝专 诇讗 讛讬转讛 讘讻讱 讟注讜转, 讜讗讬谉 诪转讬专讬诐 诇讜 讗转 谞讝讬专讜转讜 注诇 住诪讱 讝讛. 讗讘诇 诪讬 砖谞讚专 诪砖讻讘专 讞专讘 讘讬转 讛诪拽讚砖 鈥�/b> 讗讬谞讜 谞讝讬专, 讻讬讜谉 砖讛转讘专专 砖谞讝专 讘讟注讜转.


讗 讙诪专讗 讘注拽讘讜转 讛讗诪讜专 讘诪砖谞讛 讘注谞讬谉 讛转专转 谞讚专 谞讝讬专讜转 讘注拽讘讜转 讚讘专 砖讗讬专注 诇讗讞专 诪讻谉, 诪讘讬讗讬诐 诪讛 砖讗诪专 专讘讛: 砖讟驻讜讛讜 [注拽专讜讛讜, 住讞驻讜讛讜] 专讘谞谉 [讞讻诪讬诐] 诇专' 讗诇讬注讝专 讜讛讜爪讬讗讜讛讜 诪砖讬讟转讜, 讜讗讜拽诪讬讛 讘砖讬讟转讬讬讛讜 [讜讛注诪讬讚讜讛讜 讘砖讬讟转诐]. 讜诪讛 注谞讬讬谞讜: 讚转谞谉 [砖讻谉 砖谞讬谞讜 讘诪砖谞讛] 讘诪住讻转 谞讚专讬诐: 驻讜转讞讬谉 讘谞讜诇讚, 讻诇讜诪专, 讻讗砖专 讘讗讬诐 诇讛转讬专 谞讚专 鈥� 驻讜转讞讬诐 诇讛转讬专 讙诐 讘讚讘专 砖讛谞讜讚专 诇讗 讬讚注 讘砖注讛 砖谞讚专 砖注转讬讚 讛讜讗 诇讘讜讗, 讗诇讜 讚讘专讬 专' 讗诇讬注讝专, 讜讞讻诪讬诐 讗讜住专讬谉. 讜讗讬诇讜 讘诪砖谞转谞讜 讛注讜住拽转 讘谞讚专 谞讝讬专讜转 诇讗 讞诇拽 专' 讗诇讬注讝专, 诪砖诪注 砖拽讬讘诇 讗转 讚注转 讞讻诪讬诐.


讜注讜讚 讘注谞讬谉 讝讛, 讗诪专 专讘讗: 讗祝 注诇 讙讘 讚讗诪讜专 专讘谞谉 [讗祝 注诇 驻讬 砖讗诪专讜 讞讻诪讬诐] 讗讬谉 驻讜转讞讬谉 讘谞讜诇讚 鈥�/b> 讗讘诇 驻讜转讞讬谉 讘转谞讗讬 谞讜诇讚. 讻诇讜诪专, 讗驻砖专 诇驻转讜讞 驻转讞 诇讛转讬专 谞讚专 讘讗讜驻谉 讚讜诪讛 诇谞讜诇讚. 讛讬讻讬 讚诪讬 [讻讬爪讚 讘讚讬讜拽 讛讜讗 讛讚讘专] 诇注谞讬谉 砖讛讘讗谞讜? 讗诪专讬 诇讛讜谉 [讗讜诪专讬诐 诇讛诐] 讛讞讻诪讬诐 讛诪转讬专讬诐 诇谞讝讬专讬诐 砖谞讝专讜 诇驻谞讬 砖谞讞专讘 讞讜专讘谉 讘讬转 讛诪拽讚砖: 讗讬诇讜 讗转讗 讗讬谞讬砖 [讛讬讛 讘讗 讗讚诐] 讜讗诪专 诇讻讜谉 [讜讛讬讛 讗讜诪专 诇讻诐] 讚讞专讘 [砖讬讞专讘] 讘讬转 讛诪拽讚砖, 诪讬 讛讜讛 谞讚专讬转讜谉 [讛讗诐 讛讬讬转诐 谞讜讚专讬诐]? 讜讘诪拽专讛 讝讛, 讗诐 讬注谞讜 讘砖诇讬诇讛, 讛专讬 讗祝 砖讛讞讜专讘谉 注爪诪讜 谞讜诇讚 讛讜讗 鈥� 讗讘诇 讛讗驻砖专讜转 诇讞讜专讘谞讜 讛讬转讛 拽讬讬诪转 讻讘专 讘砖注转 谞讚专诐, 讜讘讗讜驻谉 讝讛 诪转讬专讬诐 讗转 讛谞讚专.


讗诪专 专讘 讬讜住祝: 讗讬 讛讜讗讬 讛转诐 [讗诐 讛讬讬转讬 砖诐] 讘讝诪谉 砖讘讗讜 讗讜转诐 谞讝讬专讬诐 注诇讬讛诐 诪住讜驻专 讘诪砖谞讛, 讛讜讛 讗诪讬谞讗 诇讛讜谉 [讛讬讬转讬 讗讜诪专 诇讛诐] 讻讚讬 诇讛转讬专诐: 讛讻转讬讘 [讛专讬 谞讗诪专] "讛讬讻诇 讛' 讛讬讻诇 讛' 讛讬讻诇 讛' 讛诪讛" (讬专诪讬讛 讝, 讚), 砖砖诇讜砖 驻注诪讬诐 砖谞讗诪专 "讛讬讻诇 讛'" 鈥� 讝讛 诪拽讚砖 专讗砖讜谉 讜诪拽讚砖 砖谞讬  砖注转讬讚讬诐 诇讛讬讞专讘 (讜讬讛讬讛 注讜讚 讛讬讻诇 砖诇讬砖讬). 讜讗诐 讻谉 讛讬讜 爪专讬讻讬诐 诇讛注诇讜转 注诇 讚注转诐 砖讬讬讞专讘 讛诪拽讚砖, 讜讬讜讻诇 讛讚讘专 诇砖诪砖 诇讛诐 讻驻转讞 诇讛讬转专诐.


 讜诪砖讬讘讬诐:  谞讛讬 讚讬讚注讬谉 诇讛讜谉 讚讬讞专讜讘 [讗诐 讗诪谞诐 砖讬讜讚注讬诐 砖讬讞专讘] 讛诪拽讚砖 讛砖谞讬, 砖讛专讬 讻讗诪讜专 谞讗诪专讜 讘驻住讜拽 砖诇讜砖讛 讘转讬 诪拽讚砖, 讗讱 诪讬 [讛讗诐] 讬讜讚注讬谉 诇讗讬诪转讬 讬讞专讘, 讜讬注诇讜 讘讚注转诐 砖讬讛讬讛 讝讛 讘讬诪讬讛诐 讜诇讗 讬讜讻诇讜 诇讛拽专讬讘 拽专讘谞讜转 谞讝讬专讜转诐? 讗诪专 讗讘讬讬: 讜诇讗 讬讚注讬谉 诇讗讬诪转 [讜讻讬 讗讬谉 讬讜讚注讬诐 诪转讬]? 讜讛讻转讬讘 [讜讛专讬 谞讗诪专]: "砖讘注讬诐 砖讘注讬诐 谞讞转讱 注诇 注诪讱 讜注诇 注讬专 拽讚砖讱" (讚谞讬讗诇 讟, 讻讚) 讜诪讻讗谉 诇诪讚讬诐 砖砖讘注讬诐 砖诪讬讟讜转 (砖讘讜注讜转) 砖讛诐 讗专讘注 诪讗讜转 讜转砖注讬诐 砖谞讛 讗讞专 讞讜专讘谉 讘讬转 专讗砖讜谉 讬讞专讘 讛讘讬转 讛砖谞讬! 讜诪砖讬讘讬诐: 讜讗讻转讬 诪讬 讬讚注讬谞谉 讘讛讬 讬讜诪讗 [讜注讚讬讬谉 讛讗诐 讗谞讜 讬讜讚注讬诐 讘讗讬讝讛 讬讜诐] 讬讬讞专讘? 讜讗诐 讻谉 讗讬 讗驻砖专 讛讬讛 诇驻转讜讞 诇讛诐 驻转讞 诪讻讗谉.


讘 诪砖谞讛 讛讬讜 砖砖讛 讗谞砖讬诐 诪讛诇讻讬谉 讘讚专讱, 讜讗讞讚 讘讗 讻谞讙讚谉, 讗诪专 讗讞讚 诪讛谉 诪谉 讛讛讜诇讻讬诐: "讛专讬谞讬 谞讝讬专 讗诐 砖讝讛 讛讛讜诇讱 诇拽专讗转谞讜 讛讜讗 驻诇讜谞讬", 讜讗讞讚 诪讛诐 讗诪专: "讛专讬谞讬 谞讝讬专 砖讗讬谉 讝讛 驻诇讜谞讬", 讜砖诇讬砖讬 讗诪专 诇讗讜转诐 砖谞讬讬诐 "讛专讬谞讬 谞讝讬专 砖讗讞讚 诪讻诐 谞讝讬专", 讜讛讬讛 专讘讬注讬 砖讗诪专 诇砖谞讬讬诐 讛专讗砖讜谞讬诐: "讛专讬谞讬 谞讝讬专 砖讗讬谉 讗讞讚 诪讻诐 谞讝讬专", 讜讛讬讛 讞诪讬砖讬 砖讗诪专 诇砖谞讬讬诐 讛专讗砖讜谞讬诐: "讛专讬谞讬 谞讝讬专 砖砖谞讬讻诐 谞讝讬专讬诐", 讜砖讬砖讬 讗诪专: "讛专讬谞讬 谞讝讬专 砖讻讜诇讻诐, 讻诇 讛拽讜讚诪讬诐 诇讬, 谞讝讬专讬诐".


讘讬转 砖诪讗讬 讗讜诪专讬诐: 讻讜诇谉 谞讝讬专讬谉, 讜讗祝 讗诇讜 砖讟注讜, 诇驻讬 砖讛讜爪讬讗讜 谞讚专 谞讝讬专讜转 诪驻讬讛诐, 讜谞讝讬专讜转 讗祝 讘讟注讜转 鈥� 谞讝讬专讜转 讛讬讗, 诇砖讬讟转诐. 讜讘讬转 讛诇诇 讗讜诪专讬诐: 讗讬谞讜 谞讝讬专 讗诇讗 诪讬 砖诇讗 谞转拽讬讬诪讜 讚讘专讬讜. 讜专' 讟专驻讜谉 讗讜诪专: 讗讬谉 讗讞讚 诪讛诐 谞讝讬专, 讜讗祝 讝讛 砖谞转拽讬讬诪讜 讚讘专讬讜 讗讬谞讜 谞讝讬专, 诪砖讜诐 砖诇讚注转讜 讗讬谉 谞讚专 讛谞讝讬专讜转 讞诇 讗诇讗 讘讝诪谉 砖谞讜讚专 讘讜讜讚讗讜转 讜诇讗 诪讞诪转 住驻拽. 讜讗讬诇讜 讘诪拽专讛 讝讛 诇讗 讬讚注 讗祝 讗讞讚 讘讜讜讚讗讜转 诪讬 讛讜讗 讛讘讗 诇拽专讗转诐 讜诪讛 讚讬谞诐 砖诇 讛砖谞讬讬诐 讛专讗砖讜谞讬诐.


 讗诐 讗讜转讜 讗讚诐 砖讘讗 讻谞讙讚诐 砖注诇讬讜 谞讞诇拽讜 诪讬 讛讜讗 讛专转讬注 (讞讝专) 诇讗讞讜专讬讜 讜诇讗 讛转讘专专 诪讬 讛讜讗 鈥� 讗祝 讗讞讚 讗讬谞讜 谞讝讬专, 砖讛专讬 诇讗 讘讗 讛讚讘专 诇讬讚讬 讘讬专讜专, 讜住驻拽 谞讝讬专讜转 鈥� 诇讛拽诇. 专' 砖诪注讜谉 讗讜诪专: 讬砖 诇讛讞诪讬专 讘住驻拽 讝讛, 讜讻讱 讬砖 诇注砖讜转 讻讚讬 诇爪讗转 诪讻诇 住驻拽: 讬讗诪专 讻诇 讗讞讚 诪讛谞讜讚专讬诐 讛诇诇讜 "讗诐 讛讬讛 讻讚讘专讬 鈥�/b> 讛专讬谞讬 谞讝讬专 讞讜讘讛", 砖讛专讬 谞转拽讬讬诪讜 讚讘专讬讜, 讜讗诐 诇讗讜 [诇讗] 鈥�/span> "讛专讬谞讬 谞讝讬专 谞讚讘讛" 讜讬谞讛讙 讘谞讝讬专讜转 诇讻诇 讚讘专.


讙 讙诪专讗 砖谞讬谞讜 讘诪砖谞讛 砖诇讚注转 讘讬转 讛诇诇 专拽 诪讬 砖诇讗 谞转拽讬讬诪讜 讚讘专讬讜 讛专讬讛讜 谞讝讬专. 讜转讜讛讬诐: 讗诪讗讬 讛讜讬 [诪讚讜注 讬讛讬讛] 谞讝讬专? 讛专讬 诇讗 讛转拽讬讬诪讜 讚讘专讬讜! 讗诪专 专讘 讬讛讜讚讛: 讗讬诪讗 [讗诪讜专] 转拽谉 讛诇砖讜谉 讘诪砖谞讛 讜谞住讞 讻讱: 诪讬 砖谞转拽讬讬诪讜 讚讘专讬讜 讛讜讗 砖谞注砖讛 谞讝讬专.

